Verkfræðingafélag Íslands og Vísindasmiðja Háskóla Íslands hafa endurnýjað samstarfssamning sinn og hyggjast á árinu vinna saman að tilraunaverkefni í samstarfi við félagsmiðstöðvar um þróun fræðsluverkefna á sviði vísinda og tækni . Verkfræðingafélagið og Vísindasmiðjan hafa undanfarin ár unnið sameiginlega að því markmiði að efla áhuga ungs fólks á vísindum , tækni og nýsköpun og efla jafnt kennara sem nemendur á því sviði . Formlegt samstarf hófst haustið 2018 og þá var hafist handa við að útbúa sérstakt fræðsluefni fyrir kennara og nemendur um forritun . Árið eftir var sérstök áhersla lögð á fræðsluverkefni fyrir skóla um loftslagsbreytingar og hverfist það verkefni um notkun þekkingar til að finna lausnir tengdar orkunotkun . Nú hefur samstarfssamningur verið staðfestur þriðja árið í röð og var hann undirritaður í upphafi nýs árs af Svönu Helen Björnsdóttur , formanni Verkfræðingafélagsins , og Jóni Atla Benediktssyni , rektor Háskóla Íslands . Fulltrúar Háskóla Íslands og Verkfræðingafélagsins við undirritun nýs samstarfssamnings . Efri röð frá vinstri : Guðrún Bachmann , kynningarstjóri vísindamiðlunar við Háskóla Íslands , Sigrún S. Hafstein , sviðsstjóri fag - og félagsviðs hjá Verkfræðingafélaginu , Árni Björn Björnsson , framkvæmdastjóri Verkfræðingafélagsins , og Guðmundur R. Jónsson , framkvæmdastjóri miðlægrar stjórnsýslu Háskóla Íslands . Fremri röð : Svana Helen Björnsdóttir , formaður Verkfræðingafélagsins , og Jón Atli Benediktsson , rektor Háskóla Íslands . Tilraunaverkefni á vettvangi félagsmiðstöðva Að þessu sinni er á döfinni tilraunaverkefni í samstarfi við félagsmiðstöðvar um þróun fræðsluverkefna sem getur farið fram á þeirra vettvangi . Samstarfssamningurinn gerir einnig ráð fyrir að Vísindasmiðjan taki sem fyrr þátt í árlegum Fjölskyldudegi verkfræðinnar sem haldinn er í ágúst , en undanfarin ár hefur fjöldi fólks lagt leið sína í Fjölskyldu - og húsdýragarðinn og kynntist af eigin raun tækjum , tólum og tilraunum Vísindasmiðjunnar . Hafa tekið á móti hátt í 30 þúsund gestum Vísindasmiðja Háskóla Íslands var opnuð vorið 2012 og aðsetur hennar er í Háskólabíói . Starfsemin fer líka að miklu leyti fram í farandsmiðjum af margs konar tagi , til dæmis í Hörpu , á bókasöfnum , í Fjölskyldu - og húsdýragarðinum og víðar . Leiðbeinendur í Vísindasmiðjunni eru kennarar og nemendur Háskóla Íslands og er hún opin grunnskólahópum fjóra daga vikunnar , þeim að kostnaðarlausu . Vísindasmiðjan nýtur afar mikilla vinsælda og hefur verið nær fullbókuð frá því að hún var opnuð . Áætlað er að hátt í 30 þúsund grunnskólabörn hafi nú heimsótt Vísindasmiðjuna og tekið þátt í fjölmörgum viðburðum smiðjunnar á höfuðborgarsvæðinu og í Háskólalestinni .